Communitas » Spiritualiteit en lewenstyl
TuisbladBlogs-CommunitasGebedSpiritualiteit en lewenstyl
Hoe berei ek vir my gebed voor?
Written by Quintus Heine on November 9, 2010 . Posted in Spiritualiteit en lewenstyl
Ek het die afgelope paar dae op my knieë op die vloere van my huis rondgekruip om sement af te skuur(toemaar ek is met verlof…). Ek is besig met voorbereiding van die vloere om dit te seel met 'n sementseellaer. Dit is regtig 'n groot werk. In die aande is my rug af, knieë deur, arms lam, my gesig en hare wit van die sementstof, my neus toe van al die sement. Ek moet letterlik elke klein kolletjie verf afskuur wat die verwer gemors het, anders wys dit in die finale produk (dit ten spyte van die voorsorg van grondseile, mooi vra ens. -het daar tog 'n paar fyn druppels deurgekom!). Ook moet al die los stukkies sement afgekrap word. Vir die wat weet, sementvloer maak ongelooflik baie stof – jy kan dit onmoontlik so skoonmaak dat daar geen stof meer is nie – daarom moet dit geseël word. Ek sit nie teels, matte of enigiets op die vloere nie, maar wil graag die ruwe "earthy" eindproduk hê. Dit is eintlik baie ironies, want die voorbereiding is baie harde werk (4 dae) terwyl dit my moontlik 'n halfuur sal neem alles een laag met die verfroller te seel. Ek sou ook iemand kon inhuur om dit te doen!
Om te preek is gewoonlik binne twintig minute verby, terwyl jy moontlik agt ure plus se navorsing en dinkwerk gedoen het om daar uit te kom. Hoe beter die voorbereiding hoe beter die preek! Ons gebedslewe is nie anders nie. Jy bid (kommunikeer) beter as jou geestelike voorbereiding goed is. As jy 'n spirituele leefstyl het, en geestelike dissiplines toepas en afhanklik van God lewe, bid jy meer en makliker. Enige (sukses) eindresultaat word voorafgegaan deur voorbereiding- so ook jou gebedslewe. Hoe meer jy tyd aan die Woord spandeer, hoe meer jy in afhanklikheid van God leef, hoe meer jy 'n dankbaarheidslewe lei, hoe beter vir jou spiritualiteit. Gebedsvoorbereiding is jou lewenstyl voor God- Daar is nie kortpaaie nie.
Moedersdag: Dag vir Vroueregte en Gesins liefde
Written by Quintus Heine on May 6, 2010 . Posted in Spiritualiteit en lewenstyl
Moedersdag het 'n heel interessante geskiedenis. Dit dateer uit die 1870's toe Julia Ward Howe 'n oproep gedoen het op vroue om die groot lewensverlies in hulle families as gevolg van die Amerikaanse Burgeroorlog te betreur en om saam te bid dat geskille in die toekoms vreedsaam opgelos sal word. (sien haar Mothersday declaration onder).
Sy het voordurend gepleit en gebid vir die tragiese lewensverlies van vroue en kinders in die oorlog.Sy wou hê dat vroue hulle plek in die samelewing volstaan en die respek ontvang wat hulle verdien.
So het 'n ander vrou Anna Jarvis op 9 Mei 1906 saam met 'n klompie vriende 'n byeenkoms gehou het ter ere van hulle moeders. Die saak om moeders te vereer het soveel momentum gekry dat die Amerikaanse Kongres in 1914 die tweede Sondag in Mei tot Moedersdag verklaar het.
Later het die kommersiële wêreld natuurlik groot prominensie hieraan gegee.
Moedersdag is dus nie oorspronklik net om geld te maak nie, dit het eintlik gegaan oor vroue regte!!
Ek dink ons moet op Moedersdag twee sake aandag gee: Aan die een kant moet ons saamdink en bid om die omstandighede van so baie vroue /moeders wêreldwyd te verbeter. Ons moet natuurlik by onsself begin. Wêreldwyd word vroue daagliks verkrag, mishandel, verontreg en emosioneel afgetakel. Ons as gelowiges moet hierteen opstaan en ter wille van die goeie herinnering van ons eie moeders en die wat soveel opgeoffer het. ( In die verhaal van PG Du Plessis – Fees van die ongenooides , beskryf hy die haglike omstandighede van die konsentrasiekampe).
Die hoofrede waarom ons na vroue en moeders moet omsien en beskerm is omdat die Here dit van ons verwag. Die Bybel is vol voorbeelde waar die Here vrou baie hoog ag( Spr 31, Ef 4en 5). Ons moet elke dag moeite doen om vroue en moeders se omstandighede te verbeter. Ons moet ook opstaan as vroue se regte misken word.
Aan die ander kant moet ons ook eer en erkenning gee vir al die wonderlik moeders en vroue wat elke dag hulself gee sodat hulle gesinne en kinders die lewe in die oë kan kyk. Kom ons loof die Here vir wonderlike moeders. Kom- aan manne – bederf die vroue en die moeders in jou lewe.
Kom ons sê dit ook vir die vroue en moeders ! Julle is seëninge deur God self gestuur om die samelewing en ons elkeen se lewens wonderlik te maak!
Mother's Day Proclamation by Julia Ward Howe (1870)
Bonhoeffer se innerlike konflik
Written by Quintus Heine on April 23, 2010 . Posted in Spiritualiteit en lewenstyl
Tydens die Tweede Wêreldoorlog het Dietrich Bonhoeffer, 'n jong teoloog die Duitse Nazi's profeties gekritiseer. Hy is gevang en in die konsentrasiekampe aangehou. Tydens sy moelike gevangenisskap het hy telkens geskryf en getuig dat Jesus sy Here is en sy enigste anker. Hy word dan ook in Flossenburg op 9 April 1945 tereggestel – 'n paar dae voordat die geallieerde magte Duitsland bevry het. Op 4 Maart 1946 ( na sy dood) verskyn een van sy gedigte in die tydskrif Christianity and Crisis. Hierdie gedig is uit sy gevangenisskap in 'n sel geskryf. In hierdie roerende gedig gee hy uitdrukking aan die innerlike konflik wat in hom gewoed het. Dit is vir my so aangrypend dat ek dit graag deel.